Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15), a sukladno članku 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2018. godinu (NN 129/17), osoba ovlaštena za obavljanje poslova ravnatelja Ureda za udruge Vlade Republike Hrvatske dana \_\_\_\_\_\_\_\_ godine donijela je

**PRAVILA ZA SUFINANCIRANJE**

**projekata organizacija civilnoga društva**

**ugovorenih u okviru programa Europske unije**

**za 2018. godinu**

Članak 1.

Ovim Pravilima određuju se kriteriji i postupak kojim će Ured za udruge Vlade Republike Hrvatske (u daljnjem tekstu: Ured za udruge) izabrati i sufinancirati projekte organizacija civilnoga društva u Republici Hrvatskoj ugovorene u okviru programa Europske unije (u daljnjem tekstu: projekti), za što su sredstva osigurana u Državnom proračunu iz dijela prihoda od igara na sreću u razdjelu 020 Vlada Republike Hrvatske, Glava 02010 Ured za udruge Vlade Republike Hrvatske aktivnost A509051 – Sufinanciranje EU projekata organizacijama civilnog društva.

**Korisnici sufinanciranja**

Članak 2.

Sredstvima od dijela prihoda od igara na sreću namijenjenih sufinanciranju projekata, Ured za udruge će sufinancirati projekte koje je Ugovorno tijelo odobrilo odnosno ugovorilo na temelju natječaja i programa iz članka 3. ovih Pravila:

* **čiji** **nositelji** **su** **organizacije civilnoga društva s pravnim statusom udruge**, koja je registrirana i djeluje u Republici Hrvatskoj (u daljnjem tekstu: nositelj projekta), a čiji projekt se u cijelosti ili djelomično provodi u Republici Hrvatskoj
* **u kojima** **organizacije civilnoga društva s pravnim statusom udruge,** koje su registrirane i djeluju u Republici Hrvatskoj, **imaju ulogu partnera** na projektu, koji se u cijelosti ili djelomično provodi u Republici Hrvatskoj (u daljnjem tekstu: partner),
* **čiji su nositelji projekta i partneri ostale organizacije civilnoga društva** **(zaklade, sindikati, udruge poslodavaca, privatne neprofitne ustanove)**, koje su registrirane i djeluju u Republici Hrvatskoj, a čiji projekt se u cijelosti ili djelomično provodi u Republici Hrvatskoj, pri čemu sufinanciranje tih projekata može ovisiti o raspoloživosti sredstava iz članka 1. ovih Pravila.

**Područja sufinanciranja**

Članak 3.

(1) Ured za udruge sufinancirat će projekte ugovorene s Europskom komisijom, nadležnom provedbenom agencijom ili drugim ugovornim tijelom(u daljnjem tekstu: Ugovorno tijelo)u sklopu natječaja i programa koji podržavaju razvoj civilnoga društva na području Republike Hrvatske.

(2) Sredstva će se dodjeljivati u okviru dvije financijske omotnice:

**1. projekti ugovoreni u sklopu programa Europske teritorijalne suradnje** - prekogranična (Interreg A), transnacionalna (Interreg B) i međuregionalna suradnja (Interreg C);

**2. projekti ugovoreni u sklopu sljedećih natječaja i programa:**

* Operativni program Učinkoviti ljudski potencijali 2014.- 2020.
* Erasmus +: Sport
* Operativni program Konkurentnost i kohezija 2014.-2020.
* Obzor 2020.
* Program Europske unije za zapošljavanje i socijalne inovacije - EaSI
* Drugi programi aktivnosti Zajednice u području zdravstva
* Zdravlje za rast - Treći višegodišnji program EU u području zdravstva
* Europski instrument za demokraciju i ljudska prava (EIDHR)
* Višekorisnička IPA
* Kreativna Europa
* Program o pravima, jednakosti i građanstvu
* natječaji koje raspisuju pojedine Opće uprave i Službe Europske komisije, odnosno njihove agencije, a koji nisu već specificirani u ovom popisu
* natječaji koje raspisuju pojedine Opće uprave Europskog parlamenta.

(3) Vrijednosti financijskih omotnica iz stavka 2. ovog članka odlukom utvrđuje ravnatelj Ureda za udruge, sukladno raspoloživim sredstvima iz članka 1. ovih Pravila.

**Javni poziv za podnošenje prijava za sufinanciranje projekata organizacija civilnoga društva ugovorenih u okviru programa Europske unije za 2018. godinu**

Članak 4.

(1) Javni poziv za podnošenje prijava za sufinanciranje projekata organizacija civilnoga društva ugovorenih u okviru programa Europske unije za 2018. godinu(u daljnjem tekstu: Javni poziv) raspisuje se nakon usvajanja Pravila i otvoren je do 1. prosinca 2018. godine.

(2) Sredstva za sufinanciranje projekata Ured za udruge odobravat će u 2018. godini na temelju Javnog poziva do iskorištenja ukupnog raspoloživog iznosa utvrđenog postotkomiz članka 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2018. godinu (NN 129/17).

(3) Nositelji projekta odnosno partneri mogu zatražiti sufinanciranje za projekte:

1. za koje je potpisivanje ugovora s Ugovornim tijelom preduvjet početka provedbe projektnih aktivnosti, a koji su ugovoreni:
   1. **tijekom 2017. godine, ukoliko se aktivnosti**

- većim dijelom provode tijekom 2018. ili

- provode najmanje tijekom šest mjeseci u 2018. godini;

* 1. **tijekom 2018. godine**;

1. za koje je službena objava rezultata natječaja (a ne potpisivanje ugovora) od strane Ugovornog tijela preduvjet početka provedbe aktivnosti, a za koje su rezultati službeno objavljeni:
   1. **tijekom 2017. godine, ukoliko se aktivnosti**

- većim dijelom provode tijekom 2018. ili

- provode najmanje tijekom šest mjeseci u 2018. godini;

* 1. **tijekom 2018. godine**.

(4) Iznos i postotak sufinanciranja nositelja projekta odnosno partnera mora biti jasno istaknut i vidljiv iz ugovora potpisanog s Ugovornim tijelom nadležnim za program Europske unije u sklopu kojeg se projekt provodi. Svaki nositelj projekta odnosno partner samostalno aplicira za svoj udio u sufinanciranju, neovisno od ostalih partnera u projektu te, ukoliko je projekt prihvatljiv za sufinanciranje, potpisuje Ugovor o sufinanciranju za svoj udio, neovisno od udjela korisnika i/ili drugih partnera na projektu.

(5) Postotak sufinanciranja udjela nositelja projekta odnosno partera, koji se može odobriti od strane Ureda za udruge za projekte ugovorene u okviru programa Europske unije raspoloživih organizacijama civilnoga društva u Republici Hrvatskoj definiran je za svaki pojedini program u tablici kako slijedi:

|  |  |
| --- | --- |
| **Naziv programa** | **Postotak obveznog sufinanciranja korisnika koji se može odobriti** |
| Europska teritorijalna suradnja | do 70% ukupnog iznosa obveznog sufinanciranja |
| Operativni program Učinkoviti ljudski potencijali 2014. - 2020. | do 70% ukupnog iznosa obveznog sufinanciranja |
| Erasmus+: Sport  (za projekte s detaljno raspisanim proračunom) | do 50% ukupnog iznosa obveznog sufinanciranja |
| Operativni program Konkurentnost i kohezija 2014.-2020. | do 40% ukupnog iznosa obveznog sufinanciranja |
| Obzor 2020. | do 40% ukupnog iznosa obveznog sufinanciranja |
| Program Europske unije za zapošljavanje i socijalne inovacije -EaSI | do 40% ukupnog iznosa obveznog sufinanciranja |
| Drugi programi aktivnosti Zajednice u području zdravstva | do 40% ukupnog iznosa obveznog sufinanciranja |
| „Zdravlje za rast“ - Treći višegodišnji program EU u području zdravstva | do 40% ukupnog iznosa obveznog sufinanciranja |
| Europski instrument za demokraciju i ljudska prava (EIDHR) | do 40% ukupnog iznosa obveznog sufinanciranja |
| Višekorisnička IPA | do 40% ukupnog iznosa obveznog sufinanciranja |
| Kreativna Europa | do 40% ukupnog iznosa obveznog sufinanciranja |
| Program o pravima, jednakosti i građanstvu | do 40% ukupnog iznosa obveznog sufinanciranja |
| natječaji koje raspisuju pojedine Opće uprave i Službe Europske komisije, odnosno njihove agencije, a koji nisu prethodno specificirani u ovoj tablici | do 40% ukupnog iznosa obveznog sufinanciranja |
| natječaji koje raspisuju pojedine Opće uprave Europskog parlamenta | do 40% ukupnog iznosa obveznog sufinanciranja |

(6) Broj projekata koji će se sufinancirati utvrđuje se na temelju rezultata natječaja pojedinih programa te raspoloživih sredstava iz članka 1. ovih Pravila.

(7) U tijeku kalendarske 2018. godine istoj organizaciji civilnoga društva kao podnositelju prijave mogu se sufinancirati najviše 3 projekta, a iznimno, ovisno o raspoloživim financijskim sredstvima iz članka 1. ovih Pravila, i više od 3 projekta.

**Prijava za sufinanciranje**

Članak 5.

(1) Prijava za sufinanciranje projekata podnosi se Uredu za udruge na propisanom obrascu koji se objavljuje uz Javni poziv.

(2) Prijavi se moraju priložiti sljedeći dokumenti:

* **Preslika ugovora potpisanog s Ugovornim tijelom ili potvrde o službenoj objavi rezultata natječaja od strane Ugovornog tijela** u formatu ispisa internetske stranice (u slučajevima kada je preduvjet početka provedbe aktivnosti službena objava rezultata natječaja od strane Ugovornog tijela, a ne potpisivanje ugovora),
* **Preslika obrasca opisa projekta** (ukoliko nije dio ugovora potpisanog s Ugovornim tijelom),
* **Preslika obrasca proračuna projekta** (ukoliko nije dio ugovora potpisanog s Ugovornim tijelom),
* **Ispunjen i potpisan obrazac Izjave o sufinanciranju,**
* **Ispunjen i potpisan obrazac Izjave o financiranim projektima,**
* **Preslika partnerskog sporazuma iz kojeg su razvidni udjeli sufinanciranja** nositelja i svih partnera na projektu (ukoliko to nije razvidno iz ugovora potpisanog s Ugovornim tijelom),
* **Preslika dokaza o ostvarenim financijskim sredstvima** iz nekog drugog izvora financiranja (ukoliko su ostvarena financijska sredstva za projekt koji se prijavljuje za sufinanciranje),
* **Preslika obavijesti o odobrenju svih periodičkih izvješća** koja su do trenutka podnošenja prijave za sufinanciranje zaprimljena od strane Ugovornog tijela, ukoliko su ista predviđena projektom,
* **Preslika važećeg Statuta** udruge prijavitelja (samo za udruge čiji statut nije moguće preuzeti putem Registra udruga) te **dokaz (dopis) da je statut predan na ovjeru** nadležnom uredu radi usklađivanja sa Zakonom o udrugama (NN 74/14) (samo za udruge koje su predale zahtjev za usklađivanjem statuta sa Zakonom o udrugama, ali je njihov zahtjev još u obradi)
* **Preslika uvjerenja da se ne vodi kazneni postupak** protiv osobe ovlaštene za zastupanje koja će potpisivati ugovor o sufinanciranju (ne starije od 6 mjeseci),
* **Preslika potvrde Porezne uprave o nepostojanju javnog duga** (ne starije od 6 mjeseci).

(3) Ukoliko je **projekt organizacije civilnoga društva usmjeren na djecu kao potencijalne korisnike**, potrebno je dostaviti dodatnu dokumentaciju za osobe koje će kroz provedbu projektnih aktivnosti biti u kontaktu s djecom

* **Presliku uvjerenja da se ne vodi kazneni postupak** (ne starije od 6 mjeseci),
* **Ispunjen i potpisan obrazac Izjave o suglasnosti za uvid u kaznenu evidenciju** u dva originalna primjerka,
* **Presliku osobne iskaznice ili putovnice**.

**Procjena prihvatljivosti prijava za sufinanciranje**

Članak 6.

(1) Procjenu prihvatljivosti prijava za sufinanciranje obavlja Povjerenstvo za procjenu prihvatljivosti prijava za sufinanciranje projekata organizacija civilnoga društva prijavljenih na Javni poziv (u daljnjem tekstu: Povjerenstvo), čiji su članovi službenici Ureda za udruge, a koje imenuje ravnatelj Ureda za udruge.

(2) Prilikom procjene prihvatljivosti prijave za sufinanciranje Povjerenstvo:

* provjerava je li podnositelj prijave upisan u Registar udruga ili drugi odgovarajući registar,
* utvrđuje imaju li osobe ovlaštene za zastupanje podnositelja prijave mandat za zastupanje,
* uvidom u Registar udruga provjerava usklađenost statuta podnositelja prijave sa Zakonom o udrugama (NN 74/14),
* uvidom u Registar neprofitnih organizacija provjerava vodi li podnositelj prijave uredno financijsko poslovanje,
* provjerava izvršava li podnositelj prijave uredno sve ugovorne obveze za prethodno odobrene potpore i financijska sredstava iz nacionalnih ili inozemnih javnih izvora,
* provjerava da li je podnositelj prijave ispunio ugovorene obveze preuzete temeljem prijašnjih ugovora o dodjeli sredstava prema Uredu za udruge, te svim drugim davateljima financijskih sredstava iz javnih izvora.

(3) **Ukoliko je projekt organizacije civilnoga društva usmjeren na djecu kao potencijalne korisnike,** Povjerenstvo će za osobe koje će kroz provedbu projektnih aktivnosti biti u kontaktu s djecom provjeravati da:

* nisu pravomoćno osuđene za neko od kaznenih djela iz glave IX, X, XVI, XVII i XVIII Kaznenog zakona (NN 125/11, 144/12, 56/15, 61/15 i 101/17),
* nemaju izrečenu prekršajno-pravnu sankciju i/ili da im ne traje zaštitna mjera propisana Zakonom o zaštiti od nasilja u obitelji (NN 70/17),
* da osobama ne traje sigurnosna mjera obveznog psihijatrijskog liječenja, obveznog liječenja od ovisnosti, obveznog psihosocijalnog tretmana, zabrane obavljanja određene dužnosti ili djelatnosti, zabrane približavanja, uznemiravanja i uhođenja, udaljenja iz zajedničkog kućanstva, zabrane pristupa internetu ili sigurnosna mjera zaštitnog nadzora po punom izvršenju kazne zatvora izrečena temeljem Kaznenog zakona (NN 125/11, 144/12, 56/15, 61/15 i 10/17).

(4) Neće se odobriti sredstva za sufinanciranje organizaciji civilnoga društva koja je kao nositelj projekta odnosno partner na projektu iz Republike Hrvatske za isti projekt već dobila ukupni iznos sredstava iz nekog drugog izvora za sufinanciranje obveznog udjela korisnika u projektu. Ukoliko je nositelj projekta ili partner dobio djelomična financijska sredstva iz nekog drugog izvora, Ured za udruge može sufinancirati razliku do punog iznosa sufinanciranja koji se može odobriti nositelju projekta, odnosno partneru.

(5) Za prijave koje udovoljavaju propisanim uvjetima, na prijedlog Povjerenstva, ravnatelj Ureda za udruge donosi Odluku o sufinanciranju najkasnije u roku od 60 dana nakon zaprimanja prijave za sufinanciranje (prema datumu urudžbiranja prijave).

**Podnošenje prigovora**

**Članak 7.**

Podnositelj prijave može podnijeti prigovor na nepoštivanje propisane procedure prilikom donošenja odluke o dodjeli financijskih sredstava. Rok za podnošenje prigovora je osam radnih dana od dana objave Odluke o sufinanciranju, odnosno obavijesti da prijava ne ispunjava propisane uvjete natječaja. Ravnatelj Ureda za udruge u daljnjem roku od 8 radnih dana donosi odluku o prigovoru, a na temelju mišljenja koje prethodno daje posebno povjerenstvo u čijem sastavu ne mogu biti osobe koje su sudjelovale u pripremi i provedbi javnog poziva te ocjeni prihvatljivosti prijava. Prigovor ne odgađa izvršenje odluke i daljnju provedbu postupka sufinanciranja.

**Ugovaranje**

Članak 8.

(1) Na temelju Odluke o sufinanciranju iz članka 6. ovih Pravila između Ureda za udruge s jedne, te nositelja projekta ili partnera na projektu iz Republike Hrvatske s druge strane, zaključuje se Ugovor o sufinanciranju projekta.

(2) Sa svakim od korisnika sufinanciranja (nositeljem odnosno partnerom/partnerima na projektu) za svaki pojedini projekt zaključuje se samo jedan Ugovor o sufinanciranju, neovisno o trajanju provedbe projekta.

(3) Ugovor o sufinanciranju potpisat će se najkasnije 30 dana od dana donošenja Odluke o sufinanciranju.

**Izvještavanje**

Članak 9.

(1) Nositelj projekta odnosno partner na projektu iz Republike Hrvatske dužan je Uredu za udruge dostaviti presliku odobrenog završnog izvješća o provedbi projekta u roku od 30 dana od odobrenja završnog izvješća od strane Ugovornog tijela (presliku odobrenja završnog izvješća u papirnatoj verziji, odobrene verzije cjelovitog opisnog i financijskog dijela izvješća u elektronskoj verziji te sve promotivne materijale nastale u provedbi projekta).

(2) Nositelj projekta odnosno partner na projektu iz Republike Hrvatske dužan je također dostaviti obavijest o odobrenju završnog izvješća od strane Ugovornog tijela.

(3) Nositelj projekta odnosno partner na projektu iz Republike Hrvatske dužan je u svakom trenutku na zahtjev Ureda za udruge u zatraženom roku dati sve dodatne sadržajne i administrativne informacije o projektu, kao i svu financijsku dokumentaciju u vezi s provedbom projekta.

(4) U slučaju neizvršenja obaveze iz stavka 1. i 2. ovog članka, davanja neistinitih podataka, nenamjenskog trošenja sredstava ili neispunjavanja odredbi ugovora u predviđenim rokovima, Ured za udruge ima pravo raskinuti ugovor o sufinanciranju i zatražiti povrat sredstava s pripadajućom zakonskom zateznom kamatom.

**Isplata sredstava sufinanciranja**

Članak 10.

(1) Ured za udruge isplatit će ugovoreni iznos sredstava nositelju projekta odnosno partneru na projektu iz Republike Hrvatske u roku od 45 dana nakon potpisivanja Ugovora o sufinanciranju iz stavka 1. članka 7. ovih Pravila, odnosno odmah nakon što odobreni iznos bude dostupan na proračunskoj stavci Ureda za udruge iz članka 1. ovih Pravila. Ovisno o raspoloživosti financijskih sredstava, prednost pri isplati ugovorenog iznosa imati će prijave za sufinanciranje projekata čije aktivnosti završavaju tijekom 2018. godine.

(2) U slučaju eventualnog značajnijeg smanjenja prihoda u 2018. godini, Ured ima pravo smanjiti ukupno odobrena sredstava iz članka 1. ovog Ugovora, o čemu će pravovremeno izvijestiti Korisnika i zaključiti dodatak Ugovoru.

Članak 11.

Ured za udruge ima pravo ne dodijeliti odobrena sredstva za sufinanciranje projekata organizacija civilnoga društva ugovorenih u okviru programa Europske unije ili dodijeliti iznos koji je manji od predviđenog člankom 4. ovih Pravila, ovisno o raspoloživosti sredstava iz članka 1. ovih Pravila.

**Povrat sredstava**

Članak 12.

(1) S obzirom da Ured za udruge sredstva dodjeljuje na temelju ugovorenog iznosa, te da je iznos stvarnih prihvatljivih troškova na projektu vidljiv tek iz odobrenja završnog izvješća, Ured za udruge utvrdit će po zaprimljenom završnom izvješću i odobrenju završnog izvješća od strane ugovornog tijela stvarni iznos sufinanciranja nositelja projekta odnosno partnera.

(2) Ukoliko je iznos sredstava za sufinanciranje, koje je nositelj projekta odnosno partner dobio od Ureda prema stvarnom obračunu veći od postotka navedenog za pojedini program u članku 4. ovih Pravila, Ured za udruge zatražit će povrat razlike isplaćenih sredstava u odnosu na postotak sredstava za sufinanciranje utvrđen člankom 4. ovih Pravila.

(3) Nositelj projekta, odnosno partner, izvršit će povrat zatražene razlike sredstava u Državni proračun u roku od 30 dana od primitka zahtjeva za povratom.

**Dostupnost rezultata i vidljivost**

Članak 13.

Za potrebe predstavljanja i promidžbe projekata u zemlji i inozemstvu svi nositelji projekata odnosno partneri na projektu iz Republike Hrvatske Uredu za udruge će besplatno dati na nekomercijalno korištenje informacije o projektima koji su sufinancirani sredstvima Ureda za udruge za sufinanciranje projekata organizacija civilnoga društva ugovorenih u okviru programa Europske unije sukladno ovim Pravilima.

Članak 14.

(1) Korisnici sufinanciranja se obvezuju na svim tiskanim, video, elektroničkim i drugim materijalima u vezi s projektom te na svojim internetskim stranicama istaknuti grb Republike Hrvatske i naziv Ureda za udruge kao institucije koja projekt sufinancira.

(2) Na svakom primjerku publikacije koja se sufinancira sredstvima Ureda za udruge korisnik sufinanciranja je dužan istaknuti obavijest sljedećeg sadržaja: „Stajališta izražena u ovoj publikaciji isključiva su odgovornost (naziv korisnika) i ne odražavaju nužno stajalište Ureda za udruge Vlade Republike Hrvatske“.

**Odgovornost za štetu**

Članak 15.

Ured za udruge ne snosi odgovornost, neposrednu ili posrednu, za štete proizašle iz bilo koje aktivnosti korisnika sufinanciranja u provedbi projekta.

**Zabrana sudjelovanja u izbornoj promidžbi**

Članak 16.

Korisnici sufinanciranja prilikom potpisa Ugovora o sufinanciranju obvezuju se da kao korisnik sredstava iz javnih izvora za provođenje projekta od interesa za opće dobro neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja Ugovora.

**Završne odredbe**

Članak 17.

Ova Pravila stupaju na snagu danom donošenja i bit će objavljena na internetskoj stranici Ureda za udruge.

**OVLAŠTENA ZA OBAVLJANJE POSLOVA**

**RAVNATELJA UREDA**

**Vesna Lendić Kasalo, dipl.iur.**

KLASA:

URBROJ:

Zagreb,